google/wiki40b huggingface dataset:
Nova Scotia

Ajalugu

Provintsi algasukad olid mikmaki indiaanlased.
Kuigi on teadmata, kuhu maabus itaalia maadeuurija John Cabot oma laevaga, oletatakse, et see toimus just Nova Scotia maa-alal.
Esimese eurooplaste asula Nova Scotias asutas prantslane Pierre Dugua 1605. See oli Acadia koloonia keskus Port Royal. See oli üldse eurooplaste esimene alaline asula Ameerikas põhja pool Floridat.
1620 nimetas Inglismaa ja Šotimaa kuningas James I kogu Põhja-Ameerika idaranniku põhja pool Chesapeake'i lahte Uus-Inglismaaks ja asutas järgmisel aastal seal koloonia Nova Scotia. Koloonia kuberneriks määrati söör William Alexander, kes oli agar ümberasumise eestvõitleja. Ometi jäi koloonia paberile kuni 1620. aastate lõpuni, peamiselt Alexanderi rahapuuduse tõttu, kuni uus kuningas Charles I saatis Nova Scotiasse rühma šotlasi. Ent peatselt sõlmis Inglismaa Prantsusmaaga rahulepingu, mille kohaselt Uus-Inglismaa läks prantslastele, ja šotlased kutsuti tagasi.
1654 nimetas Prantsuse kuningas Louis XIV Acadia kuberneriks Nicholas Denys'. Kuningas Williami sõja ajal 1689–1697 vallutasid inglased Acadia, kuid mujal ei läinud neil nii hästi ja Ryswicki rahu kohaselt tagastasid nad Acadia Prantsusmaale. Rahu ei kestnud kaua, sest järgnenud Kuninganna Anne'i sõja ajal 1702–1713 vallutasid inglased 1710 Acadia, said selle Utrechti rahu põhjal endale ja nimetasid ümber Nova Scotiaks. Nova Scotia sai 1713 ametlikult Briti kolooniaks. Prantsusmaale jäid vaid mõned lähedal asuvad saared, kuhu nad ehitasid kindluse Louisbourgi, et kaitsta mereteed Quebeci. Needki saared vallutati Prantsuse ja indiaani sõja (1754–1763) käigus 1755.
Ehkki Inglismaa asutas prantsuse mõju vähendamiseks Nova Scotia uue pealinna Halifaxi, jäi Nova Scotia elanikkond põhiliselt prantsuskeelseks. Nad sunniti vanduma truudust kuningale, mida nad tegid tingimusel, et neid ei sunnita relva kandma prantslaste ega indiaanlaste vastu. Ega sealkandis teisi olnudki, kellega sõdida. Kui puhkes Prantsuse ja indiaani sõda, kästi neil truudusvannet uuendada, sedapuhku reservatsioonideta. Prantslased keeldusid. Selle tulemusena aeti 1755 endisest Acadiast välja 12 tuhat prantslast, kes suundusid enamasti prantslaste käes olevasse Louisianasse. Seda nimetatakse Suureks väljaajamiseks. Nende asemele tulid Inglismaalt ja Saksamaalt uued kolonistid.
1867. aastal oli Nova Scotia üks neljast provintsist, mis moodustasid Kanada Konföderatsiooni.

Rahvastik

2010. aastal elas Nova Scotias 940 482 inimest.

Keel

2006. aasta rahvaloenduse järgi räägib inglise keelt emakeelena 833 105 inimest ehk 92,53% elanikkonnast. Prantsuse keelt rääkis 32 540 inimest ehk 3,62%.
Sisu KB-45

Planeerimine

KB-45 oli mõeldud Soome relvajõudude kergejalaväe pataljonidele. Projektijuht oli vaneminsener Uoti Hartikainen. Esimene prototüüp ehitati SAT testimiseosakonnas Flemingi tänaval Helsingis 1964. aasta märtsis. See oli viimane Sisu, mis kasutas SAT enda AMI-bensiinimootorit. Sillad tootis Kirkstalli. Ehituse algusjärgus hüüti sõidukit Protoks, mis tuleb soome keele sõnast prototyyppi (prototüüp).
Kui esimene prototüüp sai valmis, muutsid Soome relvajõud ootamatult auto spetsifikatsiooni: teljevahet tuli 30 cm võrra lühendada. See otsus põhines kaitsejõudude mõõtmistulemusel, millega hinnati keskmist puudevahelist kaugust Soome metsades. Uus nõue põhjustas suuri probleeme: jõuülekande paigutuse, käigukasti ja jaotuskasti asukohta tuli muuta. Nendevaheline kardaan tuli asendada struktuuriselt raske hambamuhviga, mis võimaldas vähendada omavahelist kaugust. Probleemne oli ka nõue asendada bensiinimootor diiselmootoriga. Esialgne kastikinnitussüsteem tuli ümber kujundada liiga väikese koorma tõttu. Lõpliku prototüübiga jäid relvajõud rahule.

Tootmine ja kasutamine

Esimesed 18 veoautot anti Soome relvajõudule üle 1965. aasta augustis. Neid kasutati peamiselt haubitsate ja õhutõrjekahurite vedamseks. Relvajõud sai kokku 83 KB-45, millest kaks olid tuletõrjeautod. KB-45 järglane, A-45/AH-45, oli eelkäijaga väga sarnane. Suurim erinevus oli jõuülekandes; Kirkstalli sillad olid nüüd SAT omatoodetega asendatud. Mudeli vahetumise seoses auto tootmine kanti Karisest Hämeenlinna, vanasse Vanaja autotehasesse, mis oli SAT-ga ühendatud 1969. aasta alguses.
KB-45-d on Soome relvajõudus välja vahetatud 2008. aastal esitletud veoautode Sisu A2045 vastu.

Tehnilisi andmeid

Auto jõuallikaks on Leyland reasdiisel, mille võimsus on 135 hobujõudu. Kasutuskõlblik pöörete vahemik on 1000–2400 1/min. Kütusepaagimaht on 226 liitrit.
Viiekäiguline käigukast on täielikult sünkroonitud. Jõuülekanne sisaldab ka kahekäigulist reduktorit. Mõlemad sillad veavad ja on varustatud lukustatavate diferentsiaalidega. Sildadel on lehtvedrustus ja kahetoimelised amortisaatorid.
Sõiduki šassii on keerduvat tüüpi, mis võimaldab kõik rattad ka raskel maastikul maapinnal hoida. Klaaskiust ja terasest valmistatud kabiin on kinnitatud šassii külge kolme kinnitusega ja 4,28-meetrine kast, ks on ruumi 25 inimesele, nelja kinnitusega.
Vintsi veojõud on 6 tonni ja see on varustatud pöördemomendi piirajaga.
Mõned KB-45-d olid varustatud hüdraulilise Sisu Nemo haagisejõuülekandesüsteemiga. See süsteem parandas autorongi maastikusobivust oluliselt. Süsteemi turustati nimega Two-In-One ("kaks-ühes").

Omadused

Auto kandevõime on 2300 kg maastikul ja 4000 kg teel. Esiülend on 1300 mm ja tagaülend 1000 mm. Pöörderaadius on 7,6 meetrit ja tippkiirus 90 km/h.
Head maastikuomadused on saavutatud paindliku šassii ja keskel paikneva mootoriga, mistõttu rataskoormus on ühtlane ka ebatasasel maastikul. Kui üks ratas tungrauaga meetri jagu kõrgemale tõsta, püsivad ülejäänud kolm ratast endiselt maapinnal. Katsetustel sõideti sellega kuni 60% kaldega mäest üles ja see talus ka 45% külgkallet ilma ümber minemata.
Senoji Varėna

Ajalugu

Küla mainiti esmakordselt aastal 1413. Hiljem rajati sinna mõis, mis kuulus Brzostowskitele. Sealset asulat on esimest korda aleviks nimetatud aastal 1486. Aastal 1582 sai see ka linnaõigused, kuigi selle linnastaatust hiljem ei kinnitatud. See kannatas XVII-XVIII sajandi sõdades rängalt ja kaotas suure osa oma rahvastikust.
Aastal 1862 tekkis Varssavi-Vilniuse-Peterburi raudtee äärde, kus asus Varėna raudteejaam, uus asula, mis hakkas kandma nime Varėna II, varasem alev kandis siis vastavalt nime Varėna I. Aastal 1891 põles Varėna I maha ja paljud sealsed elanikud asusid elama raudtee äärde, aidates uuel asulal nii aleviks kujuneda, kuigi ka vanem Varėna I säilitas alevi staatuse. Erinevalt uuemast Varėna II alevist jäi Varėna I Esimese maailmasõja järel Leedu territooriumile.
9. septembril 1942 hukkasid saksa okupatsiooniväed sealses sünagoogis 831 Varėna juuti. Aastal 1946 asustati ligi 2000 sealset poolakat ümber praeguse Poola aladele.
Aastal 1980 liideti Varėna I alev ja Varėna II linn ühiseks asulaks, mis hakkas kandma nime Varėna. Aastal 1994 eraldati sellest Varėna I  alad, mis hakkasid kandma nime Senoji Varėna. Uue asula alevistaatus jäi sealjuures taastamata ja nii on Senoji Varėna küla.
Paŭdniovy Zachad

Ajalugu

Piirkonna varasemast asustusest annavad tunnistust XI sajandist pärit kurgaan ja kaks muinasasulat, mis avastati aastal 1986. Esimene neist oli kasutusel X-XII sajandil, teine X-XIII sajandil.
Piirkond liideti Minskiga aastal 1976, järgmisel aastal algasid ka ehitustööd, mis kestsid XX sajandi kaheksakümnendate aastate teise pooleni.
Närke hertsog

Närke hertsog (rootsi hertig av Närke) on Rootsi aadlitiitel, mida on kandnud mitmed Rootsi printsid.
Aaron Ramsey

Aaron Ramsey (sündinud 26. detsembril 1990 Caerphillys) on Walesi jalgpallur, poolkaitsja. Tema koduklubi on Torino Juventus.
Aastatel 2008–2019 kuulus ta Londoni Arsenali ridadesse.

Koondisekarjäär

Debüüdi Walesi rahvuskoondises tegi Ramsey 19. novembril 2008 mängus Taani vastu. Esimese värava lõi ta koondises 14. novembril 2009 MM-i valikmängus Liechtensteini vastu.
2011. aasta märtsis määras Walesi koondise peatreener Gary Speed Ramsey Walesi koondise kapteniks. Temast sai 20 aasta ja 90 päeva vanuselt Walesi koondise kõigi aegade noorim kapten.
Ta kuulus 2012. aasta suveolümpiamängude jalgpalliturniiril Suurbritannia olümpiakoondisse. 4. augustil toimunud veerandfinaalis Lõuna-Korea vastu realiseeris Ramsey 36. minutil penalti, kuid pärast viigiseisul 1:1 lõppenud normaalajale järgnenud penaltiseerias Suurbritannia kaotas ja langes välja.
2012. aasta oktoobris määras Walesi koondise peatreener Chris Coleman Ramsey asemel koondise kapteniks Ashley Williamsi.
Ramsey kuulus Walesi koondisse 2016. aasta Euroopa meistrivõistlustel Prantsusmaal. Viimases alagrupimängus 20. juunil lõi ta värava Venemaale. Wales jõudis turniiril lõpuks poolfinaali, kus kaotati hilisemale meistrile Portugalile.
Nokia 2110

Nokia 2110 on 1993. aastal väljastatud Nokia GSM-mobiiltelefoni mudel, mis tegi selle firma tuntud mobiiltelefonitootjaks. 
Erinevalt tänapäevastest mudelitest arendati seda mitu aastat. Kuigi aastal 1994 loodi väikeste täiendustega mudel 2110i, jäi põhimudel mitmeks aastaks kasutusele ja võeti hästi vastu.  
Hiljuti on hakatud seda mudelit retromoena uuesti kasutama.
Suhkur Film

OÜ Suhkur Film on Eesti filmitootja. OÜ asutas 2000 Veiko Õunpuu.
Handtwig

Handtwig oli Rootsist pärit aadlisuguvõsa. 
Suguvõsast on teada vabatalupoja järeltulija Jöran Hansson Hanwycki, kes oli Läänemaal Kullamaa kihelkonna Käända mõisa omanik. 
Suguvõsa kanti 1774 Eestimaa rüütelkonna aadlimatriklisse.
Suguvõsal oli kaks haru: Käända ja Kiviloo mõisa haru.
Fraasimäärus

Fraasimäärus ehk fraasiadverbiaal on mis tahes omadus- või määrsõna laiend.
Ernst Rosenstein

Ernst Rosenstein (26. november 1915 Lehu küla – 27. detsember 1998 Pärnu-Jaagupi) oli eesti vaimulik.
Lõpetas aastal 1930 Pööravere algkooli. Pärast seda töötas isatalus. Sundaega teenis 1936–1937 Eesti kaitseväes suurtükiväelasena. 15. juulil 1945 valiti Pärnu-Jakobi koguduse jutlustajaks. 22. juulil 1954 õnnistati Ernst Rosenstein Tallinna Piiskoplikus Toomkirikus diakoniks. 1950–1960 käis peale kogudusetööd veel kolhoosis tootmishooneid ehitamas. 1958–1962 täiendas end üldhariduslikult. 1960–1975 võttis osa EELK Usuteaduse Instituudi usulistest loengutest. Ordineeriti aseõpetajaks 27. novembril 1962 Tallinna Jaani kirikus. Õpetajaõigustesse arvati ja õnnistati Tallinna Piiskoplikus Toomkirikus 7. märtsil 1976.
Huvialadeks lisaks kogudusetööle olid aiandus ja mesindus.
Emerituuri läks Ernst Rosenstein 1. jaanuarist 1998. Ta suri 27. detsembril 1998 ja maeti 2. jaanuaril 1999 Pärnu-Jaagupi kalmistule.
Munitsipaalpoliitik Mati Rosenstein on ta poeg.
Araabia Maailma Instituut

Araabia Maailma Instituut (prantsuse keeles Institut du monde arabe) on organisatsioon Prantsusmaal Pariisis. Instituudi eesmärk on tutvustada Euroopas Araabia maade kultuuriga seonduvat. Instituut asutati François Mitterrandi eestvõttel ja see avati detsembris 1987.
Instituudi hoone projekteerisid Jean Nouvel ja Architecture-studio.
Instituudis tegutseb ka Araabia maade kultuuripärandit tutvustab muuseum.
Suur ühendteooria

Suur ühendteooria ehk suure ühenduse teooria, ka suur ühendus, (inglise keeles Grand Unified Theory, Grand Unification) on osakestefüüsikas teoreetiline mudel, mis kirjeldab ühtse skeemi järgi tugevat, nõrka ja elektromagnetilist vastastikmõju. Eeldatakse, et äärmiselt kõrge energia juures (üle 10¹⁴ GeV) need fundamentaalsed vastastikmõjud ühinevad üheks jõuks.
Suure energivajaduse tõttu pole kunstlikult võimalik luua selliseid tingimusi suure ühenduse tekkeks (et kontrollida teooria õigsust), kuid sellised tingimused võisid eksisteerida Universumis lühikese ajaperioodi jooksul vahetult pärast suurt pauku, s.t kui Universumi vanus oli 10⁻⁴³ –10⁻³⁶ sekundit (suure ühenduse ajastu).
Suure ühenduse teooriaid on loodud mitmeid. Esimese sellise esitasid 1974. aastal ameerika füüsikud Howard Georgi ja Sheldon Glashow (Georgi-Glashow' mudel).
Luussaare soo

Luussaare soo on soo Lääne-Viru maakonnas; see on osa Tudu soostikust.
Balašov (aadlisuguvõsa)

Balašov (vene keeles Балашов, saksa keeles Balaschew, ka Balaschef) oli Venemaa aadlisuguvõsa.

Ajalugu

Balašovi suguvõsa kohta on teateid XVII sajandi algusest. Suguvõsaliin algab Andrei Balašoviga. Tema pojapojapoeg Dmitri Ivanovitš Balašov (1726−1790) oli Orlovi viitsekuberner, teenis senati ülemprokurörina ja lõpetas karjääri salanõuniku teenistusastmega. Tema poeg Aleksandr Dmitrijevitš Balašov (1770−1837) teenis välja jalaväekindrali auastme ning oli aastatel 1810−1812 ja 1819 Venemaa politseiminister. 1800−1812 oli ta Tallinna sõjakuberner. 1812. aasta 3. veebruaril (vkj) võeti ta Eestimaa rüütelkonna matriklisse. Tema järeltulijad tegid karjääri Venemaa õukonnateenistuses. Ministri pojapoeg ülemjäägermeister Nikolai Petrovitš Balašov (1840−1931) võeti 1861. aasta Peterburi kubermangu aadliraamatusse. Pärast 1917. aasta sündmusi emigreerusid Balašovid Prantsusmaale. Suguvõsa kustus meesliinis ilmselt XX sajandi keskpaigas.
Tallinna Üliõpilaskondade Ümarlaud

Liikmed

TÜÜLi liikmeteks olevad ülikoolide üliõpilasesindused 2016. aasta seisuga Sisekaitseakadeemia, Eesti Infotehnoloogia kolledž, Tallinna Tehnikakõrgkool, Tallinna Tervishoiu Kõrgkool, Tallinna Ülikool, Eesti Ettevõtluskõrgkool Mainor ja Euroakadeemia.

Eesmärgid, missioon, visioon

TÜÜLi peamisteks eesmärkideks on esindada ning kaitsta Tallinna üliõpilaste huve linna tasandil ja läbi oma liikmete tiheda koostöö arendada Tallinna üliõpilaskondi. 
Missiooniks on soodustada Tallinna linnas tegutsevate üliõpilaskondade koostööd läbi aktiivsema omavahelise suhtlemise ja projektide läbiviimise ning olla arvestatavaks partneriks Tallinna linnale üliõpilaste hariduslike, sotsiaalsete, kultuuriliste ja majanduslike murede lahendamisel. 
TÜÜLi visioon on olla professionaalselt toimiv, Eesti üliõpilaskondade seas tunnustatud kõiki Tallinna üliõpilasi koondav organisatsioon, mis soodustab üliõpilaskondade omavahelist koostööd, on Tallinna linnale tõsiseltvõetav koostööpartner ning majanduslikult iseseisev.

Juhtimine

TÜÜLi tööd juhib juhatuse esimees, kes on ametisse valitud üldkogu poolt üheks aastaks. TÜÜLi üldkogud toimuvad igakuiselt, eri kõrgkoolides. Enne koosoleku algust toimub külla kutsunud üliõpilaskonna ja kõrgkooliga tutvumine ning nende probleemide lahkamine. TÜÜL tegeleb just nende teemadega, mis puudutavad konkreetselt Tallinna üliõpilasi ja üliõpilaskondi, mitte üliõpilaspoliitikaga laiemalt.

Projektid

Ümarlaua suurimateks projektideks on Tallinna Tudengimaja ja Tallinna linna noortevolikogu loomine. TÜÜL on toetanud ka Tallinna kõrgkoolidesse lastetubade rajamist, koostanud üliõpilaste valimiste platvormi 2009. aasta kohalike omavalitsuste valimisteks ning võidelnud ühtsete piletihindade kehtestamise eest üliõpilastele Tallinna ühistranspordis.
2012/2013 aasta suurimaks projektiks TÜÜLis oli üliõpilaste KOV platvormi koostamine kohalikeks valimisteks 2013, mille projektijuht on Johann Peetre.

Ajalugu

TÜÜL loodi 10. augustil 2005 neljateistkümne Tallinna üliõpilaskonna poolt – Sisekaitseakadeemia, Eesti Kunstiakadeemia, Estonian Business School, Euroülikool, Eesti Muusika- ja Teatriakadeemia, Eesti-Ameerika Ärikolledž, Tallinna Tehnikaülikool, Audentese Ülikool, Eesti Infotehnoloogia kolledž, Tallinna Tervishoiu Kõrgkool, Eesti Mereakadeemia, Tallinna Tehnikakõrgkool, Tallinna Ülikooli Pedagoogiline Seminar ja Tallinna Ülikool. 
Loomise vajaduse tingis soov üksteisega rohkem suhelda, kui seda Eesti Üliõpilaskondade Liit üritused võimaldasid ning Tallinna linna poolne soov näha ühte konkreetset partnerit üksikute üliõpilaskondade asemel.
2007. aastal anti TÜÜLi hallata Tallinna Tudengimaja aadressil Raekoja plats 16.
Aknīste

Ajalugu

Aknīste kuulus seelide Kalve muinasmaakonda. Esmamainitud 1298. Aastal 1388 sõlmis Vytautas ristisõdijatega lepingu, mille kohaselt hakkas ala kuuluma Daugavpilsi komtuurkonda. Aastal 1560 andis Zygmunt II August asula Kroszyńskite valdusesse.
Uputuse ajal, mil laevaliiklus Daugaval oli suletud, mis oli Kuramaa jaoks äärmiselt tähtis liiklustee. Nii võeti Jakob Kettleri eestvedamisel ette Eglona ja Susēja jõgede vahelise kanali rajamine.  Tööd kanali juures kestsid aastail 1667–1668, aga aastal 1684 see veetee hüljati. 
17. sajandist kuulus asula Leedule. Läti koosseisu läks Leedu-Läti piirilepinguga pärast Esimest maailmasõda (vahetati Palanga vastu). Aastal 1950 sai asulast alev.
Linn aastast 1991. 2009. aastani kuulus Jēkabpilsi rajooni. Aastal 2012 oli seal 1210 elanikku.
Alexei Giers

Alexei Giers (vene Aleksei Fjodorovitš Giers, Алексей Федорович Гирс; sündinud 17. märts vkj / 29. märts 1871 — 11. veebruar 1958 Pariis) oli rootsi päritolu Venemaa riigitegelane. 
Ta oli kolleegiuminõunik (1905), Eestimaa asekuberner 12. augustist 1906 kuni 18. maini 1908, riiginõunik, kammerhärra (1908), Kiievi tsiviilkuberner 18. maist 1908 kuni 17. detsembrini 1912, tõeline riiginõunik (1911), Minski tsiviilkuberner 26. novembrist 1912 kuni 1915, Nižni Novgorodi tsiviilkuberner 1915 kuni 1917.

Perekond

Ta oli tõelise salanõuniku ja Evangeelse Luterliku Kiriku Konsistooriumi presidendi (1891) Fjodor Giersi (1824–1891) poeg, Karl Ferdinand Giersi (1777–1835) ja Anna von Lütke (Friedrich Benjamin von Lütke õde) pojapoeg. Tema onu oli Venemaa välisminister Nicholas de Giers (1820–1895), kelle poeg Alexander Giers oli samuti Eestimaa asekuberner.
Võsu (perekonnanimi)

Võsu on eesti perekonnanimi.
Patrick Buchanan

Patrick Joseph Buchanan (sündinud 2. novembril 1938 Washingtonis) on USA konservatiivne poliitik ja kommentaator.
Buchanan on vastu multikultuursusele ja abordile. Teda peetakse tihti paleokonservatiiviks.
Alates külma sõja lõpust on Buchanan järjekindlalt toetanud seisukohta, et USA ei peaks sõjaliselt teiste riikide probleemidesse sekkuma.
Teda on süüdistatud holokausti eitamises – 1990. aastal väitis ta New York Posti arvamusloos, et 850 000 juuti ei olnud võimalik tappa Treblinka gaasikambris diiselmootori heitgaasidega. Ta väitis ka, et Treblinka ei olnud "surmalaager", vaid transiitlaager.
Kui 1992. aasta Los Angelese rahutusteni viinud videolõik Rodney Kingi peksmisest Los Angelese politseinike poolt tuli avalikus, karjus Buchanan CNN saates "Crossfire", kus ta osales parempoolse kommentaatorina, saatekülalise, video teinud George Holliday peale: "Kas sa ei saa aru, miks politseinikud seda tegid?" ("Can’t you understand why they [the police] did what they did?")

USA presidendivalimised

Buchanan on kandideerinud kolm korda USA presidendiks.
1992 kandideeris ta Vabariiklikus Parteis, kui esitas väljakutse valitsevale presidendile George Bush vanemale, kelle populaarsus kahanes. Buchanan võitis esimesed eelvalimised New Hampshire'is 38%-ga häältest, kuid teistes osariikides läks asi kehvemini ja ta kaotas Bushile.
1996 ootas Bill Clinton tagasivalimist ja tal polnud oma erakonnas tõsist rivaali. Tema peamine vastaskandidaat vabariiklaste seas oli Robert Dole. Buchanan võitis eelvalimistel teda Alaskal, Louisianas ja Iowas, kuid lõpuks pidi tunnistama Dole'i paremust. Ta aga teatas, et kui Dole nimetab oma asepresidendikandidaadiks abordi pooldaja, kavatseb ta kandideerida USA Maksumaksjate Partei (nüüd Konstitutsioonipartei) kandidaadina. Kui Dole nimetas asepresidendikandidaadiks Jack Kempi, toetas Buchanan teda.
1999 lahkus Buchanan Vabariiklikust Parteist ja kandideeris 2000. aasta presidendivalimistel Reformiparteis, mille põhiline rahastaja Ross Perot seekord ei soovinud kandideerida. Sellegipoolest jäi ta märgatavalt maha Perot' eelmiste valimiste tulemusest ega saanud isegi kolmandat kohta, vaid alles neljanda koha 0,4%-ga.
Veel 2001. aastal osales Buchanan Reformipartei kongressil, kuid 2004 teatas enne presidendivalimisi, et ta tunneb end jälle vabariiklasena, kuid ei soovi enam kunagi presidendiks kandideerida.
Mustakivi Selver

Mustakivi Selver on Selveri ketti kuuluv supermarket Tallinnas Lasnamäel Mustakivi tee ja Osmussaare tee nurgal.
Pood avati 13. oktoobril 2005 aadressil Mustakivi tee 3a.
Selveri ees on 130-kohaline parkla. 2018. aasta seisuga asuvad hoones veel apteek, lillepood, Motiva aknakatete esindus, ja juuksurisalong.
Maja tagumisel lõunapoolsel nurgal on ka taaraautomaat.
Teide rahvuspark

Teide rahvuspark on rahvuspark Hispaanias Tenerifel. Teide vulkaani ümbritsev rahvuspark loodi 22. jaanuaril 1954 ja see on üks vanemaid rahvusparke Hispaanias.
Teide rahvuspark jääb La Orotava valla alale. Rahvuspargi pindala on 189,9 km².
Teide rahvuspark on Hispaania kõige populaarsem rahvuspark; seda külastas 2008. aastal 2,8 miljonit inimest. Rahvuspark lisati 28. juunil 2007 erakordse vulkaanilise maastikuna UNESCO maailmapärandi nimistusse. Samast aastast kuulub see ka Hispaania 12 aarde hulka.
Teide nõlval tegutseb Teide observatoorium.
Teide rahvuspark on olnud mitme filmi võttepaigaks.

Loodus

Keskmine kõrgus on üle 2000 meetri merepinnast.
Lisaks Teidele on rahvuspargi alal ka Pico Viejo vulkaan. Laavast moodustub õhuke, kuid toitainerikas pinnas.

Loomad

Loomastik ei ole eriti rikkalik. Kohatud on umbes 30 selgroogsete liiki.
Rahvuspargi alal pesitsevaid linde on kümme liiki. Nende seas on sinivint, kanaari kiur, kanaari koldvint ja tuuletallaja alamliik Falco tinnunculus canariensis.
Rahvuspargis elab kolme endeemse roomajaliigi esindajaid – sisaliklane Gallotia galloti galloti, gekolane Tarentola delalandii ja rullskink Chalcides viridanus viridanus.
Ainukesed pärismaised imetajad rahvuspargis on käsitiivalised, keda on viis liiki. Neist levinuim on Nyctalus leisleri. Inimene on endaga kaasa toonud muu hulgas mufloni, küüliku, koduhiire, koduroti, kassi ja vahemere siili.
Selgrootuid on palju. Neist 40 protsenti on endeemsed, umbes 70 liiki on kohatud ainult Teide rahvuspargis. Esineb nii ämblikke, mardikaid, kahetiivalisi, nokalisi kui ka kiletiivalisi.

Taimed

Rahvuspargis kasvab 168 liiki soontaimi, neist 33 on Tenerife endeemid.
Tenerifel kasvavad taimed on hästi kohastunud vulkaanilise pinnasega, suure kõrgusega merepinnast, lõõmava päikese, äärmuslike temperatuuride ja kuivusega. Tihti on neil väikesed vahaja pinnaga lehed ja rikkalikult värvilisi õisi. Taimed õitsevad enamasti mais-juunis.
Mäenõlval 1000–2100 meetri kõrgusel kasvab kanaari männi mets. Metsapiir on umbes 1000 meetrit madalamal kui mandril samal laiuskraadil asuvate mägede puhul. Kõrgemal kasvab lisaks kanaari männile ka seederkadakas.
Levinumad taimed on tenerife luudpõõsas, endeemne harakalatv Erysimum scoparium ja kanaari ussikeel. Hõbekakar Argyranthemum teneriffae võib kasvada kuni 3600 meetri kõrgusel, kannike Viola cheiranthifolia on aga kõige kõrgemal kasvav õistaim Hispaanias ja võib kasvada lausa vulkaani tipus.
Teide endeemid on lisaks ussikeel Echium auberianium, teide naistenõgese albiinoteisend (nepeta teydea var. albiflora), kassiurb Gnaphalium teydeum, maralijuur Stemmacantha cynaroides.

Ajalugu

Põliselanike guantšide jaoks oli mäe ümbrus pühapaik. Seda peeti põrguväravaks.
Giovannino Guareschi

Giovannino Guareschi (1. mai 1908 – 22. juuli 1968) oli itaalia kirjanik, ajakirjanik ja karikaturist.  
Tema loodud kirjanduslikest kujudest on tuntuimad külapreester don Camillo ja kommunistist külavanem Peppone. 
Guareschi sündis Parma lähedal keskklassi peres. Ülikooliõpinguid lõpetamata asus ta tööle kohalikus ajalehes, hiljem tegi kaastööd satiiriajakirjadele. Mobiliseeriti teise maailmasõja ajal Itaalia vägedesse ning viibis pärast 1943. aasta vaherahu kolm aastat Poolas vangilaagris. Ajakirjanikuna kritiseeris nii kommuniste kui ka hiljem kristlikke demokraate, võimudega vastuollu läinuna pidi mõnda aega laimusüüdistusega vanglakaristust kandma.  
Eesti keeles on ilmunud kirjastuselt EMP Stockholm 1957. aastal J. Säki tõlkes "Don Camillo väike maailm" ("Mondo piccolo - don Camillo").